section_heading: Vojna karijera
paragraph_text: Theodor von Watter rođen je 5. studenog 1856. u Gmündu. U vojsku je stupio još kao kadet u travnju 1874. godine nakon čega služi u raznim vojnim jedinicama, a od rujna 1891. s činom satnika i u Glavnom stožeru u Berlinu. Nakon toga od rujna 1893. služi u stožeru 31. pješačke divizije, a od lipnja 1895. u stožeru 26. pješačke divizije. U studenom 1895. unaprijeđen je u čin bojnika, dok od travnja 1898. služi u stožeru XIII. korpusa. Nakon četiri godine, u svibnju 1902., Watter je premješten u stožer II. korpusa smještenog u Stettinu. U travnju 1905. promaknut je u pukovnika, te postaje zapovjednikom 6. pješačke pukovnije koju dužnost obavlja do travnja 1907. kada dobiva zapovjedništvo nad 119. pukovnijom smještenom u Stuttgartu. U travnju 1909. postaje zapovjednikom 56. pješačke brigade, te dobiva promaknuće u general bojnika. Navedenu dužnost obavlja do ožujka 1912. kada postaje zapovjednikom 39. pješačke divizije sa sjedištem u Colmaru. Mjesec dana nakon imenovanja zapovjednikom 39. pješačke divizije, Watter je promaknut u general poručnika.